CELEX: 32012H0724(23)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tas-Slovenja u li twassal opinjoni tal-Kunsill dwar il-Programm ta’ Stabbiltà tas-Slovenja, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/77
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tas-Slovenja u li twassal opinjoni tal-Kunsill dwar il-Programm ta’ Stabbiltà tas-Slovenja, 2012-2015
   2012/C 219/23
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, li tkun imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tinħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politiki tal-Istati Membri dwar l-impjiegi (3), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (4) dwar il-Programm Nazzjonali ta’ Riforma tas-Slovenja għall-2011 u ta l-opinjoni tiegħu dwar il-Programm ta’ Stabbiltà aġġornat tas-Slovenja għall-perijodu bejn l-2011 u l-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, li fih hija identifikat lis-Slovenja bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet fejn talab lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, biex jippreżenta l-fehmiet tiegħu dwar l-azzjonijiet rakkomandati fiċ-ċiklu ta’ politika tal-Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li tinżamm konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fis-26 ta’ April 2012, is-Slovenja ressqet il-Programm ta’ Stabbiltà aġġornat tagħha, li jkopri l-perijodu bejn l-2012 u l-2015, u fit-13 ta’ April 2012 ressqet il-Programm Nazzjonali ta’ Riforma tagħha għall-2012. Sabiex jitqiesu l-konnessjonijiet bejniethom, iż-żewġ Programmi ġew ivvalutati fl-istess waqt. Il-Kummissjoni vvalutat ukoll, permezz ta’ reviżjoni bir-reqqa skont l-Artikolu 5 tar-Regolament (UE) Nru 1176/2011, jekk is-Slovenja hix affettwata mill-iżbilanċi makroekonomiċi. Fir-reviżjoni bir-reqqa tagħha l-Kummissjoni kkonkludiet li s-Slovenja qed tesperjenza żbilanċi interni li, notevolment, jaffettwaw il-karti tal-bilanċ tas-settur korporattiv u l-istabbiltà tal-banek. Dawn l-iżbilanċi interni u kull żbilanċ estern potenzjali għandhom jiġu mmonitorjati mill-qrib u jiġu inklużi fil-kunsiderazzjonijiet tal-politika ekonomika, biex b’hekk jitnaqqas ir-riskju li jkun hemm effetti negattivi fuq il-funzjonament tal-ekonomija. Ir-rikapitalizzazzjoni u l-bejgħ tal-ikbar bank u l-impenn sod lejn il-korrezzjoni tad-defiċit eċċessiv sal-iskadenza tal-2013, huma żewġ elementi importanti u rilevanti tar-rispons previst attwalment. Ir-riskju tal-iżbilanċi eċċessivi jista’ jitnaqqas permezz ta’ implimentazzjoni minnufih u bir-reqqa f’dawn l-oqsma.
            
         
               (10)
            
            
               Abbażi tal-valutazzjoni tal-Programm ta’ Stabbilità skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li fuqu huma bbażati l-projezzjonijiet baġitarji fil-Programm ta’ Stabbilità, huwa ottimistiku meta mqabbel mal-previżjoni tas-servizzi tal-Kumissjoni tar-rebbiegħa 2012. L-objettiv tal-istrateġija baġitarja spjegata fil-Programm ta’ Stabbilità, huwa li d-defiċit ġenerali tal-gvern jitnaqqas għal taħt it-3 % tal-PDG fl-2013, li hija l-iskadenza stabbilita mill-Kunsill, u li wara li jsir dan ikompli jitnaqqas id-defiċit biex b’hekk sal-2015, b’mod ġenerali, jintlaħaq l-objettiv baġitarju ta’ terminu medju (OTM) tas-Slovenja. L-OTM huwa definit bħala pożizzjoni bbilanċjata f’termini strutturali, mhux mibdula mill-Programm ta’ Stabbilitàpreċedenti, iżda li ma jistax jitqies bħala adegwat skont id-dispożizzjonijiet tal-Patt ta’ Stabbiltà u Tkabbir billi, skont il-politiki u l-projezzjonijiet attwali, ma jiżgurax progress rapidu biżżejjed lejn is-sostenibbiltà għat-tul.
               Hemm riskju li r-riżultati tad-defiċit ikunu agħar minn dawk previsti, minħabba (i) nuqqas ta’ speċifikazzjoni tal-miżuri previsti, b’mod partikolari għall-perijodu 2014-2015; (ii) rekord ta’ nfiq primarju żejjed kurrenti; (iii) dħul iktar baxx fid-dawl tax-xenarju makroekonomiku relattivament ottimistiku u l-inċertezza dwar l-impatt tal-miżuri tat-taxxa li ġew deċiżi reċentement; u (iv) operazzjonijiet possibbli ta’ appoġġ permezz ta’ kapital addizzjonali u t-talba għall-garanziji. Fuq bażi tal-bilanċ strutturali (ikkalkolat mill-ġdid) (5), l-isforz fiskali medju annwali tul il-perijodu bejn l-2010 u l-2013, huwa ppjanat li jkun kważi 1 % tal-PDG, kemxejn iktar minn dak rakkomandat mill-Kunsill. Madankollu, il-previżjoni tas-servizzi tal-Kummissjoni tar-rebbiegħa 2012 timplika li se jkollu jsir sforz addizzjonali fl-2013 biex jiġu rispettati r-rakkomandazzjonijiet tul il-perijodu ta’ korrezzjoni kollu. Wara l-korrezzjoni ppjanata tad-defiċit eċċessiv, il-pass annwali tal-progress lejn l-OTM, skont il-Programm ta’ Stabbilità, huwa konformi mal-valur referenzjarju ta’ 0,5 % stabbilit fil-Patt ta’ Stabbiltà u Tkabbir fl-2015 iżda taħtu fl-2014, filwaqt li r-rata ta’ tkabbir tan-nefqa tal-gvern, meta jitqiesu l-miżuri diskrezzjonali tad-dħul, hija konformi mal-valur referenzjarju għan-nefqa tal-Patt ta’ Stabbiltà u Tkabbir għal dawn is-sentejn, għalhekk b’mod ġenerali l-Programm ta’ Stabbilità jipprevedi pjan ta’ aġġustament ġenerali adegwat lejn l-OTM. Meta jitqiesu r-riskji msemmija hawn fuq, il-progress lejn l-OTM jista’ jkun iktar kajman milli meħtieġ fis-sentejn li huma.
               Id-dejn gross ġenerali tal-gvern huwa mistenni li, minn 48 % tal-PDG fl-2011, jiżdied għal massimu ta’ 53 % sal-2013 (u b’hekk jibqa’ taħt il-valur ta’ referenza tat-Trattat ta’ 60 % tal-PDG) qabel jaqa’ kemxejn sal-aħħar tal-perijodu tal-Programm ta’ Stabbilità. Il-projezzjonijiet tad-dejn huma suġġetti għal riskji ’l fuq mill-possibbiltà ta’ defiċits ogħla msemmija hawn fuq u aġġustamenti ikbar bejn il-fondi u l-flussi. Il-qafas baġitarju u r-regola dwar in-nefqa tas-Slovenja għat-terminu medju għadhom mhumiex vinkolanti biżżejjed u mhumiex iffukati adegwatement fuq il-kisba tal-OTM u l-iżgurar ta’ sostenibbiltà għat-tul.
            
         
               (11)
            
            
               Il-Gvern sa issa ma kienx f’pożizzjoni li jagħmel tibdiliet sistemiċi fis-sistema tal-pensjonijiet, minħabba l-moratorju ta’ 12-il xahar tal-leġiżlazzjoni wara r-referendum negattiv ta’ Ġunju 2011 dwar riforma preċedenti fil-pensjonijiet. Madankollu, il-miżuri ta’ trażżin tal-ispejjeż ta’ terminu qasir ġew estiżi u msaħħin f’Diċembru 2011 u Mejju 2012. Filwaqt li huma rilevanti u ta’ benefiċċju fit-terminu l-qasir, jidher biċ-ċar li dawn il-miżuri temporanji mhumiex ambizzjużi biżżejjed biex jindirizzaw l-isfidi fit-tul. Il-Gvern jipprevedi riforma ġdida tal-pensjonijiet li għandha tiġi implimentata sal-aħħar tal-2013, b’din ir-riforma tkun ibbażata fuq sistema b’ħafna pilastri u żieda fl-età effettiva tal-irtirar. Filwaqt li ma jingħataw l-ebda dettalji oħra, il-livell ta’ ambizzjoni ta’ dawn il-pjanijiet jidher li hu modest. Minħabba d-daqs tal-isfida, hemm lok għal riforma komprensiva li tindirizza l-kwistjonijiet li ġejjin: età statutorja baxxa tal-irtirar, differenzi fl-età statutorja tal-irtirar għan-nisa u għall-irġiel, possibbiltajiet differenti fir-rigward tal-irtirar kmieni u arranġamenti ta’ indiċjar ġeneruż għall-pensjonijiet. Sa issa għadhom ma ġewx implimentati miżuri speċifiċi biex tiżdied ir-rata ta’ impjieg ta’ ħaddiema akbar fl-età, għalkemm il-linji gwida għall-implimentazzjoni tal-miżuri poltiċi attivi tas-suq tax-xogħol għal bejn l-2012 u l-2015 u l-pjan tal-2012 għall-implimentazzjoni ta’ miżuri politiċi attivi dwar l-impjieg, jindirizzaw lil persuni qiegħda li huma akbar fl-età bħala grupp fil-mira speċifiku.
            
         
               (12)
            
            
               Is-sitwazzjoni fis-settur bankarju tas-Slovenja attwalment toffri sfida akbar miż-żmien tal-valutazzjoni fl-2011. It-telf irreġistrat matul is-sena kollha fl-2011 kien sostanzjali u, ħarsa ’l quddiem turi li t-tnaqqis fl-ekonomija se jġib aktar telf mis-self hekk kif aktar kumpaniji jissieltu mas-servizzi tad-dejn. Il-miżuri li ġew introdotti jew imħabbra sa issa, mhumiex suffiċjenti meta wieħed iqis id-daqs tal-isfida. It-tieni rikapitalizzazzjoni urġenti tal-ikbar bank (NLB) għadha soġġetta għal negozjati ma’ investituri privati u internazzjonali. Il-Gvern il-ġdid indika l-intenzjoni tiegħu li jnaqqas il-parteċipazzjoni azzjonarja tiegħu fil-banek prinċipali għal minoranza li timblokka. Hemm bżonn ta’ artikolazzjoni tar-relazzjoni bejn l-aspirazzjoni għat-tul u l-bżonn immedjat u urġenti għal kapital ġdid, fejn l-istat bħala sid b’maġġoranza, b’mod ċar iġorr il-piż tar-responsabbiltà fl-analiżi finali. Strateġija ċara ta’ privatizzazzjoni, issudata bl-injezzjonijiet f’waqthom tal-kapital biex jiġi kopert it-telf, garanzija ta’ governanza tajba u ġestjoni professjonali u depolitiċizzata, tista’ tagħmel din il-politika u l-bejgħ eventwali ta’ dawn il-banek iktar kredibbli.
            
         
               (13)
            
            
               Fis-sena li għaddiet ma ġewx preżentati proposti konkreti biex jitnaqqsu l-asimmetriji bejn il-protezzjoni mogħtija lill-ħaddiema b’kuntratti permanenti u temporanji rispettivament. In-negozjati mas-sħab soċjali fir-rigward tal-Att dwar ir-Relazzjonijiet tax-Xogħol tnedew fl-2011, iżda la ntlaħaq ftehim u lanqas ġew adotatti emendi. Il-Programm Nazzjonali ta’ Riforma jindika xi miżuri biex tiżdied il-flessigurtà u tiġi indirizzata s-segmentazzjoni, iżda ma jistabbilixxix skeda għall-adozzjoni tagħhom. L-Att dwar l-Ibbilanċjar tal-Finanzi Pubbliċi, li ġie adottat reċentement, jintroduċi imposti (miżati ta’ konċessjoni) għax-“xogħol bħala student” biex titnaqqas l-attrattività ta’ dan l-istejtus fis-suq tax-xogħol, iżda attwalment m’hemmx miżuri addizzjonali previsti.
            
         
               (14)
            
            
               Is-sensittività tas-sistema edukattiva u tat-taħriġ għall-bżonnijiet tas-suq tax-xogħol għadha mhix adegwata, għalkemm attwalment qed jiġu introdotti servizzi ta’ pariri dwar il-karriera fiċ-ċiklu kollu tal-edukazzjoni u qed isiru sforzi biex tingħata informazzjoni dwar karrieri futuri. Għadhom ma tteħdux passi konkreti sabiex titwaqqaf sistema li tipprevedi d-domanda tas-suq tax-xogħol. Ġew imnedija xi proġetti kofinanzjati mal-Fond Soċjali Ewropew biex jiġu promossi l-okkupazzjonijiet li għalihom hemm domanda għolja fis-suq tax-xogħol. Dawn il-miżuri huma rilevanti iżda fl-aħħar mill-aħħar jirrappreżentaw rispons inadegwat għall-isfida. Il-valutazzjoni esperta esterna tal-effettività ġenerali tas-servizz tal-impjieg pubbliku fis-Slovenja mhix disponibbli għal evalwazzjoni.
            
         
               (15)
            
            
               Minkejja t-tibdiliet leġiżlattivi f’April 2011 biex l-Uffiċċju għall-Protezzjoni tal-Kompetizzjoni (CPO) jinbidel f’aġenzija indipendenti mill-1 ta’ Jannar 2012, is-CPO għadu ma sarx indipendenti, minħabba li qabel kollox jeħtieġ li jintlaħqu diversi kondizzjonijiet proċedurali. Barra minn hekk, fl-2011 ir-riżorsi tas-CPO tnaqqsu. Dawn l-iżviluppi jaffettwaw l-abbiltà tiegħu li jespandi l-azzjonijiet ta’ infurzar tiegħu u li jagħti piż istituzzjonali għall-isforzi biex ikun hemm riforma li tagħti spinta lill-kompetizzjoni. Għadu kemm tlesta studju dwar id-deregolazzjoni tal-professjonijiet, iżda azzjoni politika konkreta f’dan il-qasam għadha vaga. B’mod iktar ġenerali, ċerti aspetti tal-qafas legali għall-istabbiliment tal-fornituri tas-servizzi jistgħu jqajmu dubji rigward il-kompatibbiltà mad-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern (6). L-ambjent tan-negozju ġenerali huwa karatterizzat minn nuqqasijiet li mhumiex attraenti għall-investituri domestiċi u barranin u li jxekklu t-tindif rapidu tal-karti tal-bilanċ tal-banek, bħall-involviment dirett jew indirett tal-istat fl-ekonomija u proċeduri tal-insolvenza favur id-debitur, li xi drabi jkunu problematiċi. Fl-aħħar nett, minħabba l-importanza li qed tiżdied tas-Slovenja bħala pajjiż ta’ tranżitu għall-flussi tal-elettriku, in-netwerk nazzjonali ta’ trażmissjoni qed jibda joħloq konġestjoni.
            
         
               (16)
            
            
               Wara żieda diskrezzjonali kbira f’Marzu 2010, il-paga minima bħala perċentwali tal-paga medja kienet l-ogħla fl-UE fl-2011, għalkemm il-paga minima tinsab eżattament taħt il-livell limitu tal-faqar. L-indiċjar fis-sentejn li ġejjin irriżulta f’żieda nominali addizjonali ta’ 4 %. Dawn l-iżviluppi jnaqqsu l-kompetittività tal-industriji li jimpjegaw ħafna ħaddiema u jiggravaw il-qgħad strutturali.
            
         
               (17)
            
            
               Is-Slovenja ħadet għadd ta’ impenji skont il-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jikkonċernaw it-trawwim tal-impjiegi, it-titjib fil-kompetittività, it-titjib tas-sostenibilità tal-finanzi pubbliċi u t-tisħiħ tal-istabbiltà finanzjarja. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet ġew ikkunsidrati r-riżultati ta’ din il-valutazzjoni.
            
         
               (18)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tas-Slovenja. Hija vvalutat il-Programm ta’ Stabbiltà u l-Programm Nazzjonali ta’ Riforma, u ppreżentat reviżjoni bir-reqqa. Mhux biss qieset ir-rilevanza tagħhom għall-politika fiskali u soċjoekonomika sostenibbli fis-Slovenja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-rakkomandazzjonijiet (1) sa (7) hawn taħt.
            
         
               (19)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabbiltà tas-Slovenja, u l-opinjoni tiegħu (7) hija riflessa b’mod partikolari fir-rakkomandazzjoni (1) hawn taħt.
            
         
               (20)
            
            
               Fid-dawl tar-reviżjoni bir-reqqa tal-Kummissjoni u din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabbiltà għas-Slovenja. Ir-rakkomandazzjoni tiegħu skont l-Artikolu 6 tar-Regolament (UE) Nru 1176/2011 huma riflessi b’mod partikolari fir-rakkomandazzjonijiet (3), (6) u (7) ta’ hawn taħt.
            
         B’DAN JIRRAKKOMANDA li s-Slovenja tieħu azzjoni fil-perijodu bejn l-2012 u l-2013 biex:
   
               1.
            
            
               Timplimenta l-baġit tal-2012, u ssaħħaħ l-istrateġija baġitarja għall-2013 b’miżuri strutturali speċifikati adegwatement, filwaqt li tkun lesta li tieħu miżuri addizzjonali sabiex tiżgura korrezzjoni tad-defiċit eċċessiv b’mod sostenibbli sal-2013 u li jintlaħaq l-isforz ta’ aġġustament strutturali speċifikat fir-rakkomandazzjonijiet tal-Kunsill skont il-proċedura ta’ defiċit eċċessiv. Wara dan, tiżgura sforz ta’ aġġustament strutturali adegwat biex isir biżżejjed progress lejn il-kisba tal-OTM għall-pożizzjoni baġitarja, inkluż li jintlaħaq il-valur referenzjarju għan-nefqa. Issaħħaħ il-qafas baġitarju ta’ terminu medju, inkluża r-regola dwar in-nefqa, billi tagħmlu aktar vinkolanti u trasparenti.
            
         
               2.
            
            
               Tieħu passi urġenti biex tiżgura sostenibbiltà għat-tul fir-rigward tas-sistema tal-pensjonijiet, filwaqt li żżomm l-adegwatezza tal-pensjonijiet, billi: (i) tagħmel l-età statutorja tal-irtirar l-istess għall-irġiel u għan-nisa; (ii) tiżgura żieda fl-età effettiva tal-irtirar, inkluż permezz tal-assoċjazzjoni tal-età statutorja tal-irtirar mal-istennija tal-għomor; (iii) tnaqqas il-possibbiltajiet ta’ rtirar kmieni; u (iv) tirrevedi s-sistema ta’ indiċjar għall-pensjonijiet. Iżżid ir-rata ta’ impjieg ta’ ħaddiema ikbar fl-età, anki billi tiżviluppa politiki attivi tas-suq tax-xogħol u miżuri għal tagħlim tul il-ħajja.
            
         
               3.
            
            
               Tieħu l-passi meħtieġa biex tibni biżżejjed riżervi tal-kapitar fis-settur bankarju u tippromwovi b’determinazzjoni t-tindif tal-karti tal-bilanċ, biex b’hekk ikun jista’ jerġa’ jibda jsir is-self għall-attivitajiet produttivi. Tikseb verifika sħiħa tal-partijiet terzi tal-istimi tal-istress tal-banek sistemikament importanti minħabba t-telf mis-self.
            
         
               4.
            
            
               Taġġusta l-leġiżlazzjoni dwar il-protezzjoni tal-impjiegi fir-rigward tal-kuntratti permanenti sabiex tnaqqas is-segmentazzjoni tas-suq tax-xogħol, b’konsultazzjoni mas-sħab soċjali u f’konformità mal-prattiki nazzjonali. Tkompli tindirizza s-suq tax-xogħol parallel maħluq mix-xogħol li jsir mill-istudenti.
            
         
               5.
            
            
               Ittejjeb it-tlaqqigħ tal-ħiliet mad-domanda tas-suq tax-xogħol, partikolarment ħaddiema bi ftit ħiliet u gradwati f’livell terzjarju, u tkompli r-riformi fl-edukazzjoni u t-taħriġ vokazzjonali.
            
         
               6.
            
            
               Tieħu iktar passi biex issaħħaħ il-ftuħ tas-swieq u tħaffef ir-riorganizzazzjoni tas-servizzi professjonali. Ittejjeb l-ambjent tan-negozju permezz ta’: (i) implimentazzjoni tar-riforma tal-Uffiċċju għall-Protezzjoni tal-Kompetizzjoni, (ii) tistabbilixxi qafas għall-impriżi tal-istat li jiggarantixxi ġestjoni indipendenti u standards għoljin ta’ governanza korporattiva, u (iii) ittejjeb il-proċeduri ta’ falliment, partikolarment fir-rigward tal-puntwalità u l-effiċjenza.
            
         
               7.
            
            
               Wara konsultazzjoni mas-sħab soċjali u f’konformità mal-prattika nazzjonali, tiżgura li t-tkabbir fil-pagi, inkluża l-adattazzjoni tal-pagi minimi, tkun tappoġġja l-kompetittività u l-ħolqien tal-impjiegi.
            
         
      Magħmul fi Brussell, l-10 ta' Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2012 permezz tad-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (4)  ĠU C 217, 23.7.2011, p. 1.
   
      (5)  Il-bilanċ nett aġġustat b’mod ċikliku tal-miżuri ta’ darba u dawk temporanji, ikkalkolat mill-ġdid mis-servizzi tal-Kummissjoni fuq il-bażi tal-informazzjoni mogħtija fil-programm, bl-użu tal-metodoloġija li kien hemm qbil komuni dwarha.
   
      (6)  ĠU L 376, 27.12.2006, p. 36.
   
      (7)  Skont l-Artikolu 5(2) tar-Regolament (KE) Nru 1466/97.